OBH 7370/1996.
Az állampolgári jogok országgyűlési biztosa általános helyettesének jelentése

Ügyintéző: dr. Kovács Endre

Az eljárás megindítása és az érintett alkotmányos jog:

Az eljárás az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján, Pintér Lajosné szárligeti lakosnak az Országgyűlési Biztos Hivatalához benyújtott panaszával indult. A vizsgálat a becsatolt iratokon és a Fejér Megyei Közigazgatási Hivatal vezetőjének tájékoztatásán alapult.

Panaszos sérelmezte, hogy a Szárliget Petőfi u. 88. sz. alatt épült, szomszédja családi házának használatbavételi engedélyben szereplő kikötéseket a másodfokú hatóság törölte.

Panaszos ügyében vizsgálatot indítottam, mert felmerült az Alkotmány 2. § (1) bekezdésében foglalt a jogállamiságról szóló jogelv megsértésének veszélye.

A megállapított tényállás:

Szárliget Község Jegyzője a 351/1996. számú használatbavételt engedélyező határozatát panaszos 1996. augusztus 7-én vette át. A fellebbezést elbíráló másodfokú határozat 1996. november 1-én kelt. A másodfokú határozatban törölték a használatbavételi engedélyben előírt kikötéseket, azzal az indokkal, hogy a nyílásméreteket és a parapetmagasságot a tervdokumentációnak megfelelően építették. Melléképület az építési engedély tervi részén nem szerepelt, ezért erre vonatkozó kikötéseket a használatbavételi engedély nem tartalmazhat. A lapos tetőre csak ablakon, illetve létráról közelíthető meg, ezért funkcionálisan napozóterasz céljára nem használható.

A vizsgálat megállapításai:

Az Alkotmány 2. §(1) bekezdésében foglalt jogállamiság elve – többek között - akkor sérül meg, ha a hatóság nem tesz eleget jogszabályban előírt kötelezettségének. Az államigazgatási eljárásról szóló 1957. évi IV. törvény 71 § (1) bekezdése szerint, ha a közigazgatási szerv határozata jogszabályt sért, a felettes közigazgatási szerv a határozatot megváltoztathatja vagy megsemmisítheti, és az ügyben eljárt közigazgatási szervet új eljárásra utasíthatja. 

A használatbavételi engedély ellen Pintér Lajosné nyújtott be fellebbezést, amelyben kifogásolta, hogy  a határozatban felsorolt hiányosságok megszüntetéséről  a hatóság nem a lakhatási engedély kiadása előtt intézkedett. A másodfokú hatóság eljárása során úgy ítélte meg, hogy a használatbavételi engedélyben szereplő kikötések indokolatlanok voltak, ezért azokat törölte.

A vizsgálat során megállapítottam, hogy a másodfokú hatóság határozata a 2/1986. (II. 17.) ÉVM. számú rendelettel közzétett Országos Építésügyi Szabályzat rendelkezésein alapult. A hatóság eljárása során a törvényi rendelkezéseknek megfelelően járt el, az alkotmányos jog nem sérült meg, ezért az állampolgári jogok országgyűlési biztosáról szóló 1993. évi LIX. törvény 19. § (2) bekezdése alapján a panaszt elutasítom.

Budapest, 1998. június 19.

Dr. Polt Péter